L 200/6
LT
Europos Sąjungos oficialusis leidinys
2023 8 10
(5)
62 lengvųjų automobilių gamintojai ir 47 lengvųjų komercinių transporto priemonių gamintojai pagal Reglamento (ES) 2019/631 7 straipsnio 5 dalies pirmą pastraipą Komisijai pranešė apie klaidas jų duomenyse.
Komisija patikrino klaidas, apie kurias pranešė gamintojai, ir apsvarstė jų taisymo priežastis;
(6)
4 lengvųjų automobilių gamintojų ir 7 lengvųjų komercinių transporto priemonių gamintojų visoms preliminariame duomenų rinkinyje nurodytoms transporto priemonėms Reglamentas (ES) 2019/631 netaikomas.
Vienas lengvųjų automobilių gamintojas ir vienas lengvųjų komercinių transporto priemonių gamintojas nenurodė preliminariame duomenų rinkinyje nė vienos transporto priemonės Pasaulinės suderintos lengvųjų transporto priemonių bandymo procedūros (WLTP) savitojo išmetamo CO2 kiekio vertės, būtinos norint apskaičiuoti gamintojų rezultatus 2021 kalendoriniais metais.
Todėl tie gamintojai į šį sprendimą neįrašyti;
(7)
Komisijai patikrinus klaidas išaiškėjo, kad reikia patvirtinti arba patikslinti 88 lengvųjų automobilių gamintojų ir 63 lengvųjų komercinių transporto priemonių gamintojų preliminariai apskaičiuotus rezultatus;
(8)
gamintojų, kurie kartu su visomis su jais susijusiomis įmonėmis atsakingi už mažiau nei 1 000 praėjusiais kalendoriniais metais užregistruotų naujų transporto priemonių, pagal Reglamento (ES) 2019/631 2 straipsnio 4 dalį nereikalaujama laikytis savitosios teršalų išmetimo normos.
Tačiau jie turėtų apskaičiuoti ir pranešti savo vidutinį savitąjį išmetamo CO2 kiekį ir naujų užregistruotų transporto priemonių skaičių;
(9)
pagal Reglamento (ES) 2019/631 4 straipsnį turi būti laikoma, kad gamintojas laikosi jam nustatytos savitosios teršalų išmetimo normos, jeigu jo vidutinis savitasis išmetamo CO2 kiekis neviršija jam nustatytos savitosios teršalų išmetimo normos.
Jei gamintojas yra fondo narys, jo normos laikymasis turi būti vertinamas fondo lygmeniu pagal Reglamento (ES) 2019/631 6 straipsnį.
Jei gamintojai arba jų fondai 2021 kalendoriniais metais galėjo taikyti pagal Reglamento (ES) 2019/631 10 straipsnį nuo savitųjų teršalų išmetimo normų nukrypti leidžiančią nuostatą, vidutinis savitasis išmetamo CO2 kiekis turi būti vertinamas pagal jiems nustatytas su nukrypti leidžiančia nuostata siejamas normas;
(10)
du lengvųjų automobilių gamintojai – „Subaru Corporation“ ir „Jaguar Land Rover Limited“ – atsiėmė savo prašymus leisti taikyti nuo savitosios teršalų išmetimo normos nukrypti leidžiančią nuostatą 2021 kalendoriniais metais ir tais metais su kitais gamintojais jungėsi į bendrus fondus.
Todėl tiems gamintojams nuo savitosios teršalų išmetimo normos nukrypti leidžianti nuostata 2021 kalendoriniais metais netaikyta ir jų normos laikymasis turi būti vertinamas fondo lygmeniu;
(11)
pagal Reglamento (ES) 2019/631 5 straipsnį apskaičiuojant lengvųjų automobilių gamintojų vidutinį savitąjį išmetamo CO2 kiekį, kiekvienas naujas lengvasis automobilis, kurio savitasis išmetamo CO2 kiekis yra mažesnis nei 50 g CO2/km, 2021 m. skaičiuojamas kaip 1,67 lengvojo automobilio, taikant ne didesnį kaip 7,5 g CO2/km ypatingąjį kreditą 2020–2022 m. laikotarpiu kiekvienam gamintojui ar gamintojų fondui;
(12)
apskaičiuojant vidutinį savitąjį išmetamo CO2 kiekį atsižvelgiama į išmetamo CO2 kiekio sumažėjimą, pasiektą naudojant naujoviškas technologijas (ekologines naujoves), kuriomis, kaip įrodyta, prisidedama prie išmetamo CO2 kiekio mažinimo ir kurias Komisija patvirtino pagal Reglamento (ES) 2019/631 11 straipsnį, neviršijant bendro 7 g CO2/km įnašo kiekvienam gamintojui arba gamintojų fondui.
2021 kalendoriniais metais atsižvelgiama tik į pagal WLTP nustatytą išmetamo CO2 kiekio sumažėjimą dėl ekologinių naujovių;
(13)
įrašai, kuriuose nurodyti išsamūs duomenys apie parengtos naudoti transporto priemonės masę ir išmetamo CO2 kiekį, tačiau nenurodytas transporto priemonės identifikavimo numeris arba jis neteisingas (klaidos kodas B), turėtų būti įtraukti į savitosios teršalų išmetimo normos ir vidutinio savitojo išmetamo CO2 kiekio skaičiavimą.
Tačiau gamintojai tų įrašų negali patikrinti arba ištaisyti, todėl nustatant atotrūkį nuo atitinkamo gamintojo normos tikslinga taikyti paklaidos atsargą;
(14)
paklaidos atsarga apskaičiuojama kaip vidutinio savitojo išmetamo CO2 kiekio atotrūkių nuo savitosios teršalų išmetimo normos, apskaičiuotos įtraukiant visas užregistruotas transporto priemones, kurių gamintojas negali patikrinti, ir jų neįtraukiant, skirtumas.
Neatsižvelgiant į tai, ar šis skirtumas yra teigiamas, ar neigiamas, paklaidos atsarga taikoma taip, kad visada pagerintų gamintojo padėtį savitosios teršalų išmetimo normos laikymosi atžvilgiu;